Dôvodová správa

A.	Všeobecná časť
Zákon č. 280/2002 Z. z. o rodičovskom príspevku nadobudol účinnosť 1. novembra 2002. Zákon ustanovuje výšku rodičovského príspevku na 3 790 Sk mesačne pri osobnej a riadnej starostlivosti zabezpečovanej neprenosne rodičom dieťaťa.  Zákon akceptuje aktívny a zodpovedný prístup rodičov k zlepšeniu životnej úrovne svojej rodiny, preto v prípade, ak sa rodič rozhodne pre zárobkovú činnosť, resp. poberá  dávky nemocenského poistenia s tým súvisiace a starostlivosť o dieťa zabezpečil inou dospelou osobou, mimo kolektívneho zariadenia, patrí mu pri splnení ďalších zákonných podmienok rodičovský príspevok v sume 1 200 Sk mesačne.
Princíp rovnosti príležitostí obidvoch rodičov pri starostlivosti o dieťa sa rešpektuje aj v ustanovení o poskytovaní rodičovského príspevku v sume 1 200 Sk druhému rodičovi, ktorý je zárobkovo činný, ak sa obidvaja rodičia súbežne starajú o to isté dieťa. Rodičovský príspevok patrí v tejto sume druhému rodičovi len za jeden kalendárny mesiac, do dovŕšenia troch rokov veku dieťaťa.
	Vzhľadom na možnosti štátneho rozpočtu na rok 2003 a potrebu zníženia finančných prostriedkov určených na výplatu rodičovského  príspevku sa navrhuje zúžiť okruh poberateľov rodičovského príspevku, skrátiť obdobie pre poskytnutie rodičovského príspevku druhému rodičovi z troch rokov na tri mesiace veku dieťaťa a súčasne posunúť účinnosť valorizačného mechanizmu.  Náklady na výplatu rodičovského príspevku  si vyžiadajú v roku 2003  sumu 4,938 mld. Sk zo štátneho rozpočtu. Navrhovaná zmena predpokladá v roku 2003 úsporu cca 346 mil. Sk.
	Návrh zákona má pozitívny dopad na štátny rozpočet.
	Návrh zákona nemá dopad na rozpočty obcí a na rozpočty vyšších územných celkov.
	Návrh zákona nemá vplyv na zamestnanosť a tvorbu pracovných miest.
	Návrh zákona je v súlade s Ústavou Slovenskej republiky.
	Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie nie je možné vypracovať tabuľku zhody ani aproximačnú prílohu.

Doložka zlučiteľnosti návrhu zákona
s právom Európskych spoločenstiev a právom Európskej únie

1. Navrhovateľ zákona:  vláda Slovenskej republiky 
2. Názov návrhu zákona: zákon, ktorým sa mení a dopĺňa zákon č. 280/2002 Z. z.   o rodičovskom príspevku
3. Záväzky Slovenskej republiky vo vzťahu k Európskym spoločenstvám a k Európskej únii:
a)	problematika návrhu zákona podľa čl. 70 Európskej dohody o pridružení uzatvorenej medzi Európskym spoločenstvom a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva. Podľa čl. 88 v oblasti sociálneho zabezpečenia, t.j. v časti štátnej sociálnej podpory, ktorá je predmetom návrhu zákona sa zabezpečuje spolupráca medzi zmluvnými stranami,
b)	z negociačných pozícií ku kapitole 2 – Slobodný pohyb a ku kapitole 13 – Sociálna politika a zamestnanosť nevyplynuli záväzky pre Slovenskú republiku.
4. Problematika návrhu zákona  nie je upravená v práve Európskych spoločenstiev ani v práve Európskej únie.
5. Stupeň zlučiteľnosti návrhu zákona s právom Európskych spoločenstiev a s právom Európskej únie: vzhľadom na vnútroštátny charakter problematiky návrhu zákona je vyjadrovanie stupňa zlučiteľnosti návrhu zákona s právom ES/EU bezpredmetné.
6. Gestor: Ministerstvo práce, sociálnych vecí a rodiny Slovenskej republiky.
7. Účasť expertov pri príprave návrhu zákona: žiadna.

B.	Osobitná časť 
K čl. I
K bodu 1 a 2
 	Návrh ponecháva pri súbežnej starostlivosti rodičov o to isté dieťa  možnosť poberania rodičovského príspevku za jeden kalendárny mesiac druhým rodičom, ktorý je zárobkovo činný, umožňuje však poskytnúť tento príspevok len do troch mesiacov veku dieťaťa, kedy je spoločná starostlivosť obidvoch rodičov o dieťa najpotrebnejšia.
	Návrh súčasne vylučuje poskytovanie rodičovského príspevku popri poberaní peňažnej pomoci v materstve z úsporných dôvodov.
K bodu 3
	Navrhuje sa spôsob poskytovania rodičovského príspevku, ak jeden z rodičov je poberateľ peňažnej pomoci v materstve.
K bodu 4
	V súvislosti so skrátením obdobia, kedy je možné druhému rodičovi poskytnúť rodičovský príspevok pri súbežnej starostlivosti obidvoch rodičov o to isté dieťa je riešený aj zánik nároku na rodičovský príspevok druhému rodičovi. 
K bodu 5
	Vzhľadom na možnosti štátneho rozpočtu na rok 2003 sa navrhuje účinnosť valorizačného mechanizmu presunúť na l. september 2004.
K bodu 6
	V nadväznosti na úpravy v ustanoveniach pod bodom 1 až 3 sa v prechodných ustanoveniach navrhuje  vylúčiť vyplácanie rodičovského príspevku jeden rok spätne.
K čl. II
	Navrhuje sa účinnosť zákona 1. januára 2003.